Κανονισμός (ΕΚ) αριθ. 1610/2000 της Επιτροπής

της 24ης Ιουλίου 2000

για την τροποποίηση του κανονισμού (ΕΟΚ αριθ. 3769/92 για την εφαρμογή και τροποποίηση του κανονισμού (ΕΟΚ αριθ. 3677/90 του Συμβουλίου σχετικά με τη θέσπιση μέτρων για την πρόληψη της διοχέτευσης ορισμένων ουσιών στην παράνομη παρασκευή ναρκωτικών και ψυχοτρόπων ουσιών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 3677/90 του Συμβουλίου, της 13ης Δεκεμβρίου 1990, για τη θέσπιση μέτρων για την πρόληψη της διοχέτευσης ορισμένων ουσιών στην παράνομη παρασκευή ναρκωτικών και ψυχοτρόπων ουσιών(1), όπως τροποποιήθηκε από τον κανονισμό (ΕΟΚ) αριθ. 3769/92 της Επιτροπής(2) και ιδίως το άρθρο 10 παράγραφος 3,

τον κανονισμό (ΕΟΚ) αριθ. 3769/92, όπως τροποποιήθηκε τελευταία από τον κανονισμό (ΕΟΚ) αριθ. 2093/97(3), για την εφαρμογή και τροποποίηση του κανονισμού (ΕΟΚ) αριθ. 3677/90,

τη συμφωνία για τις πρόδομες και χημικές ουσίες που έχει συναφθεί μεταξύ της Κοινότητας και της Χιλής(4),

το τμήμα 7 στοιχείο α) σημείο i) του μέρους Β του ψηφίσματος S-20/4 της Γενικής Συνέλευσης των Ηνωμένων Εθνών όπως ενεκρίθη στην εικοστή ειδική σύνοδο των Ηνωμένων Εθνών, με το οποίο μπορεί να ζητηθεί ειδοποίηση πριν από την εξαγωγή για τον οξικό ανυδρίτη και το υπερμαγγανικό κάλιο από τα συμβαλλόμενα μέρη της σύμβασης των Ηνωμένων Εθνών κατά της παράνομης διακίνησης ναρκωτικών και ψυχοτρόπων ουσιών,

Εκτιμώντας τα ακόλουθα:

(1) Η Κοινότητα αποτελεί συμβαλλόμενο μέρος της σύμβασης των Ηνωμένων Εθνών κατά της παράνομης διακίνησης ναρκωτικών και ψυχοτρόπων ουσιών(5).

(2) Οι υποχρεώσεις που απορρέουν από την προαναφερόμενη συμφωνία, καθώς και από τις παραπάνω αιτήσεις για ειδοποίηση πριν από την εξαγωγή για τον οξικό ανυδρίτη και το υπερμαγγανικό κάλιο, είναι δυνατόν να τηρηθούν μόνον εφόσον υποβάλλονται προηγουμένως αιτήσεις άδειας εξαγωγής για τις ουσίες και τις χώρες οι οποίες αναφέρονται είτε στο παράρτημα Α της εν λόγω συμφωνίας είτε αναφέρονται στις αιτήσεις για ειδοποίηση πριν από την εξαγωγή.

(3) Η Αργεντινή, το Μπενίν, η Βολιβία, η Βραζιλία, οι Νήσοι Καϋμάν, η Κόστα Ρίκα, η Κύπρος, η Τσεχική Δημοκρατία. η Αιθιοπία, η Ινδονησία, η Ιαπωνία, η Ιορδανία, το Μακάο, η Μαλαισία, η Μολδαβία, η Νιγηρία, η Παραγουάη, το Περού, οι Φιλιππίνες, η Ρωσική Ομοσπονδία, η Σαουδική Αραβία, η Νότια Αφρική, η Σρι Λάνκα, το Τατζικιστάν, η Τουρκία και η Βενεζουέλα έχουν επικαλεσθεί το άρθρο 12.10 της σύμβασης των Ηνωμένων Εθνών κατά της παράνομης διακίνησης ναρκωτικών και ψυχοτρόπων ουσιών, ζητώντας ειδοποίηση πριν από την εξαγωγή για τις ουσίες του πίνακα της παρούσας σύμβασης και, σε ορισμένες περιπτώσεις, για τον οξικό ανυδρίτη και το υπερμαγγανικό κάλιο.

(4) Κατόπιν τούτου, τα εν λόγω παραρτήματα ΙΙ και ΙΙΙ του παρόντος κανονισμού πρέπει να ενημερωθούν ώστε να εξασφαλίζεται η πλήρης συμμόρφωσή τους προς τις προαναφερόμενες συμφωνίες και τις αιτήσεις για ειδοποίηση πριν από την εξαγωγή για τον οξικό ανυδρίτη και το υπερμαγγανικό κάλιο που υποβάλλονται από τις εν λόγω χώρες.

(5) Για λόγους διαφάνειας, τα εν λόγω παραρτήματα πρέπει να αντικατασταθούν.

(6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής πρόδρομων ουσιών για ναρκωτικά,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Τα παραρτήματα ΙΙ και ΙΙΙ του κανονισμού (ΕΟΚ) αριθ. 3769/92 αντικαθίστανται από το παράρτημα του παρόντος κανονισμού.

Άρθρο 2

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 24 Ιουλίου 2000.

Για την Επιτροπή

Frederik Bolkestein

Μέλος της Επιτροπής

(1) ΕΕ L 357 της 20.12.1990, σ. 1.

(2) ΕΕ L 383 της 29.12.1992, σ. 17.

(3) ΕΕ L 292 της 25.10.1997, σ. 11.

(4) ΕΕ L 336 της 11.12.1998, σ. 48.

(5) Απόφαση του Συμβουλίου, της 22ας Οκτωβρίου 1990, σχετικά με τη σύναψη, εξ ονόματος της Ευρωπαϊκής Κοινότητας, της σύμβασης των Ηνωμένων Εθνών κατά της παράνομης εμπορίας ναρκωτικών και ψυχοτρόπων ουσιών (ΕΕ L 326 της 24.11.1990, σ. 56).

ΠΑΡΑΡΤΗΜΑ

"ΠΑΡΑΡΤΗΜΑ II

>ΘΕΣΗ ΠΙΝΑΚΑ>

ΠΑΡΑΡΤΗΜΑ III

>ΘΕΣΗ ΠΙΝΑΚΑ>"